Bejutás

Az épületbe két ajtón lehet bejutni: bal szélen két lépcsőfok megtétele után egy "húzókaros" bejárat, melyhez bal oldalon az épület fala is támpontot ad.

Az ajtó balra, kifelé nyílik.

Jobb szélen - 4-5 lépés után - rámpás bejárat található.

Az előtérben jobbra a portásfülke, szemben bejárat az aulába.

Földszint

Az előtérből egy kétszárnyú ajtón át jutunk a földszinti aulába. Jobbra és balra mellékhelyiségek találhatóak. Menet közben oszlopok helyezkednek el.

A földszint kétfelé ágazik: bejárattól jobbra és balra az "első" folyosók, míg jóval hátrébb a hátsó folyosók találhatóak.

Az első és hátsó folyosók egy-egy négyzetet zárnak be, tehát az első folyosón elindulva - a jobbra kanyarok után visszajutunk a hátsó folyosón az aulába.

Bal oldali folyosó:

Az aulába vezető bejárati ajtóval háttal állva célszerű közvetlen 90 fokkal balra kanyarodni. Az első ajtó férfi, a második ajtó női WC. A sarokban jobbra fordulva pár lépés után nyitott üvegajtó vezet a bal oldali folyosóra. Az aula bejáratától ez a folyosó 11 órás egyenes tartással is elérhető, viszont út közben egy kör alakú oszlop képez akadályt.

A folyosóra érve bal és jobb oldalon ajtók helyezkednek el.

Jobb oldal: hosszan virágok, majd a folyosó vége előtt a fejlesztő szoba ajtaja.

Bal oldal:

Karbantartók helyisége.

A folyosó végén (közvetlenül a sarokban) *az 5-ös terem, jobbra kanyarodva (befordulva a folyosón) 6/a, majd 6/b gépterem, stúdió és a kémia terem található.*

A jobbra kanyarodás után a jobb oldali falat követve az alábbi termek:

gazdasági iroda (rácsos ajtó), beugró folyosó a 3-4-es géptermekhez, közvetlen a beugró után tanári mosdó, mozgássérült WC, 12-es terem, 13-mas terem (ez a vak gépterem), raktár, majd az ismételt jobbra kanyarodási lehetőség előtt az utolsó ajtó a konyhai dolgozók öltözője.

A folyosó itt ismét jobbra kanyarodik.

A folyosó kanyarodását követve az aula hátsó részébe vezető folyosóra érkezünk. Jobb oldalon a fal mentén virágok, bal oldalon termek találhatóak:

A saroktól pár lépésre kezdődik az első ajtó: 11-12-es gépterem, 19-es (rendszergazdai terem), 20-as orvosi szoba és 21-es, oktatás technikusi terem. Egy lépés múlva a nyitott, aulába vezető üvegajtóhoz érünk.

A bal hátsó üvegajtótól egyenesen kézmosó csapokhoz érünk, tőle 1 órás fordulással az ebédlőbe jutunk.

Az üvegajtótól 90 fokkal jobbra kanyarodva 23-mas terem, beépített szekrények, 24-es terem, hosszan tovább menve télikert ajtaja, majd utána a porta felöli bal oldali folyosó ajtaja.

Bal oldalon az aula tere, először a hátsó, majd az első lépcső, mely az I. emeletre visz.

Aula jobb oldala

Az aula bejáratával háttal állva jobbra fordulunk, az üveg ajtón túl található a büfé, majd a sarokhoz közeledve balra kör alakú oszlop. Az oszloptól 1 órás fordulásra, vagy a saroktól balra 90 fokkal elfordulva pár lépés után található az osztályfolyosó.

Az osztályfolyosó jobb oldalán helyezkednek el a 40-42-es számozású osztálytermek.

Az osztályfolyosó bal falát követve egy keresztfolyosó található, ezen keresztül át lehet jutni az osztályfolyosó mögötti folyosóra, mely üvegajtaja az aula jobb hátsó részéről nyílik.

A jobb első osztály folyosóra nyíló üvegajtótól tovább menve bal oldalon az aula terében a jobb első lépcső található, a jobb oldali falat követve először virágok, könyvtár szekrények, majd a könyvtár bejárata található. A faajtó után található nyitott üvegajtó vezet a 30-as termekkel kezdődő osztályfolyosóra.

A jobb hátsó osztályfolyosón haladva jobbra találjuk a keresztfolyosót, mely visszavisz a jobb első osztályfolyosóra, tovább haladva egyenesen a tornaterem és öltözők találhatóak. A torna szertár előtt egy lábtörlőként használatos szőnyeget találunk támpontnak. A folyosó végén lehet kijutni az udvarra.

Az aula egy nagy tér, balra és jobbra nyíló folyosóval, melyek a bejárathoz közel és az aula hátsó részéből nyílnak. Bal és jobb oldalon kör alakú oszlopok találhatóak. Az oszlopok mellett elhaladva találhatóak a feljáratok az I. emeletre. Az aula közepén nagy tér, a lépcsők alatt faborítású padként is szolgáló fűtőtestek találhatóak.

Bal oldali lépcsősor

I. emelet

A bejárattól balra található lépcsősoron felérve jobb oldalon a 114-es, lépcsősor szemben a II. emeletre, majd 113-as tanterem.

Az I. emeletre felérve 11 órás tartással ajtót találunk. A falat bal oldalunkra véve haladunk tovább. Ha kicsit balra húzunk, a falon radiátort találunk. A radiátortól jobbra haladjunk. Az első ajtó igazgatóhelyettesi szoba: Menyhárt Erika, általános igazgató helyettes és Molnár Ferenc szakmai igazgatóhelyettes. Tovább haladva bal oldalon Tóthné Vers Éva nevelési igazgatóhelyettes és Gyuris Mariann adminisztrátor szobája található.

Tovább haladva, szintén bal oldalon a 109-es terem.

Az I. emeleten a feljárattal szemben, valamint a vas korlátot bal kézre véve (180-as fordulat után) szemben található lépcsősorokon juthatunk fel a II. emeletre, a lépcsőtől jobbra az I. emeleti tanári ajtaja következik.

II. emelet

Az I. emeletre vezető lépcsősor vas korlátját követve egy négyzet alapú oszlopot találunk. Megfordulunk az emeleten 180 fokkal, a vas korlátot bal kézre véve egyenesen egy felfelé vezető lépcsősorhoz jutunk.

A lépcsősor tetején balra fordulva, 11 órás tartással haladva a sarokban a II. emeleti tanári szoba ajtaját találjuk.

A tanári szobával, háttal állva a szemközti falon (közvetlenül a sarokban) az igazgatói iroda ajtajához jutunk.

Az irodában lévő titkárságon a tanulói ügyeket a 10 óra 5 perckor kezdődő nagyszünetben lehet intézni.

A lépcső tetején egyenesen haladva balra a 205-ös terem, jobbra az 5-6-os gépterem található. A folyosó végén jobbra a 7-8-as gépterem, balra a 9. gépterem van. Szemben fiú és női mosdók találhatóak.

Jobb oldali lépcsősor

I. emelet

A bejárattól jobbra található lépcsősoron, mely a büfétől enyhe jobbra tartással, a kör alakú oszlopot balra kerülve közelíthető meg - felérve bal oldalon a 120-as, 121-es terem, a lépcsőtől jobbra 129 és 125-ös termek találhatóak.

A lépcső tetején jobbra kanyarodva bal oldalon öltözők szemben női és férfimosdók, balra a 133-as terem, jobbra a tanári ajtaja van.

A lépcsősor tetején 180 fokos jobb fordulatot téve, a négyzet alapú oszlopokkal megszakított vas korlátot követve a jobb oldalon lépcsőfeljáró található a II. emeletre.

II. emelet

A lépcsősor tetején, baloldalon a 6-os, majd a 8-as gépterem bejárata,

jobb oldalon a 225-ös, majd a 220-as terem, a lépcsővel szemben (a folyosó végén) férfi és női mosdók találhatóak.

A lépcsősor tetején jobbra, 180 fokkal visszafordulva, a korlátot elhagyva jobb oldalon a tárgyaló terem ajtaja nyílik, bal oldalon a 229-es terem található.